Keskusta valmistautuu jo vauhdilla tuleviin maakuntavaaleihin. Puolueen puheenjohtaja, pääministeri Juha Sipilä on kiertänyt muun muassa Lapissa valamassa uskoa keskustan ehdokkaisiin.

Keskustan Lapin piirin vuosikokous järjestettiin 6. toukokuuta 2018 Savukoskella. Lappilaismedian mukaan Sipilä lensi lentokoneellaan pohjoiseen kokoustamaan.

Maakuntavaalien ehdokasasettelun ohessa puolueväki oli puhunut vilkkaasti myös tulevista eduskuntavaaleista ja niihin liittyvistä teemoista.

Yksi teemoista oli kaivosteollisuus. Moni keskustalainen kannattaa kaivosteollisuutta, mutta monen mielestä kaivoksia pitäisi myös verottaa. Keskustan pitkäaikaisista poliitikoista muun muassa Mauri Pekkarinen on kannattanut kaivosrahaston perustamista.

Keskustan puheenjohtaja, pääministeri Juha Sipilä sanoo Suomen Kuvalehdelle, ettei hän ole luvannut keskustan Lapin piirin kokouksessa kaivosveroa, mutta keskusta tekee kaivosohjelman ennen eduskuntavaaleja.

”Sisältökysymykset ovat siis vielä auki”, Sipilä sanoo.

Kaivosasioista tulee yksi vuoden 2019 eduskuntavaalien vaaliteemoista etenkin Pohjois-Suomessa. Meneillään oleva talouden nousukausi on saanut kaivosyhtiöt jälleen investoimaan, ja eri alueilla Lapissa ja Pohjois-Suomessa tehdään malminetsintään yhä kiivaammin.

Kaivosveron puolesta ovat puhuneet vihreät ja eri kansalaisjärjestöt, joiden mielestä Suomi luovuttaa malmit ulkomaisille yhtiöille liian halvalla. Muun muassa kaivosmaana tunnetussa Australiassa on käytössä kaivosvero.

Aiempina vuosina kaivosvero ei ole saanut kannatusta kaivosasioista vastaavassa työ- ja elinkeinoministeriöstä. Suomessa kaivosyhtiöt maksavat korvauksia maanomistajille kaivospiirin perustamisesta ja louhimisesta.

Louhintakorvaus on 0,15 prosenttia vuoden aikana louhitun metallimalmin kaivosmineraalien lasketusta arvosta. Eli miljoonan arvoinen malmi tuo maanomistajalle 1 500 euroa. Kaivosalan toimijoiden mielestä louhintamaksut ovat veroluontoisia maksuja, eikä erillistä kaivosveroa niiden mielestä siksi tarvita.

Kansalaisjärjestö Finnwatchin raportin mukaan Suomessa voitaisiin ottaa käyttöön muiden kehittyneiden kaivosmaiden tapaan erillinen kaivosvero. Järjestön mielestä pitäisi lisäksi varmistaa, että Suomi voi verottaa kaivosoikeuksien myyntivoittoja. Myös korkojen verovähennysoikeutta pitäisi tarkastella uudelleen.

Suomen Kuvalehti on uutisoinut kaivosyhtiöiden verosuunnittelusta. Esimerkiksi Kittilässä sijaitseva kultakaivos Agnico Eagle Finland ei maksanut yhteisöveroja miljoonatuloksestaan lainkaan vuosina 2014 ja 2015.

Yhtiö teki korkokuluvähennyksiä emoyhtiölleen, jolloin tilikauden tulos painui miinukselle eikä verotettavaa tuloa syntynyt voitoista huolimatta.